無可奈何歌
作者：白居易
朝代：唐

paragraphs: 無可奈何兮！白日走而朱顏頹，少日往而老日催。
生者不住兮死者不迴，況乎寵辱豐顇之外物。
又何常不十去而一來，去不可挽兮來不可推。
無可奈何兮！已焉哉！惟天長而地久，前無始兮後無終。
嗟吾生之幾何，寄瞬息乎其中。
又如太倉之稊米，委一粒於萬鍾。
何不與道逍遙？
委化從容。
縱心放志，洩洩融融。
胡爲乎分愛惡於生死，繫憂喜於窮通。
倔強其骨髓，齟齬其心胷。
合冰炭以交戰，祗自苦兮厥躬。
彼造物者，云何不爲。
此與化者，云何不隨。
或喣或吹，或盛或衰。
雖千變與萬化，委一順以貫之。
爲彼何非，爲此何是。
誰冥此心，夢蝶之子。
何禍非福，何吉非凶。
誰達此觀，喪馬之翁。
俾吾爲秋毫之杪，吾亦自足。
不見其小，俾吾爲泰山之阿。
吾亦無餘，不見其多。
是以達人靜則脗然與陰合迹，動則浩然與陽同波。
委順而已，孰知其他。
時邪命邪！吾其無奈彼何？委邪順邪！彼亦無奈吾何？夫兩無奈何，然後能冥至順而合太和。
故吾所以飲太和，扣至順，而爲無可奈何之歌。